ស៊ូយ៉ា​ស៊ូប៊ែឌី​មាន​កង្វល់​អំពី​បរិយាកាស​សិទ្ធិ​មនុស្ស​នៅ​កម្ពុជា
លោក​​ស៊ូប៊ែឌី​​​​​បញ្ជាក់​ថា​​​ប្រជាធិប​តេយ្យ​ត្រឹមត្រូវ​ទាមទារ​ឱ្យ​មាន​មតិ​ប្រឆាំង​ដ៏មាន​​ប្រសិទ្ធិភាព​។
ភ្នំពេញ៖ លោក ស៊ូយ៉ាស៊ូប៊ែឌី (Surya P. Subedi) អ្នករាយការណ៍ពិសេសរបស់អង្គការសហប្រជាជាតិស្តីពីស្ថានភាពសិទ្ធិមនុស្សនៅកម្ពុជាមានកង្វល់អំពីបរិយាកាសដ៏តូចចង្អៀតសម្រាប់ប្រជាពលរដ្ឋក្នុងការបញ្ចេញមតិរបស់ខ្លួន ដោយសន្តិវិធីនិងគ្មានការភ័យខ្លាច រាប់ទាំងបុគ្គលគ្រប់រូបនៅក្នុងគណបក្សផ្សេងៗ។ មន្ត្រីរដ្ឋាភិបាលបាននិយាយថា ប្រទេសកម្ពុជាមានគោលដៅច្បាស់លាស់នៃកិច្ចការពារសិទ្ធិមនុស្សដែលកើតចេញពីច្បាប់ និងកើតចេញពីការអនុវត្តច្បាប់តាមរយៈកំណែទម្រង់រដ្ឋ។ នៅថ្ងៃព្រហស្បតិ៍នេះ ប្រេសិតពិសេសរបស់អង្គការសហប្រជាជាតិបានសម្តែងការព្រួយបារម្ភអំពីស្ថានភាពសិទ្ធិមនុស្សទាក់ទងនឹងប្រព័ន្ធតុលាការ សេរីភាពនៃការបញ្ចេញមតិនិងសិទ្ធិលើដីធ្លីនៅក្នុងប្រទេសកម្ពុជា។ ការកត់សម្គាល់នេះបានធ្វើឡើង បន្ទាប់ពីការបញ្ចប់បេសកកម្មរយៈពេល១០ថ្ងៃរបស់លោក ស៊ូយ៉ាស៊ូប៊ែឌី នៅកម្ពុជា ដែលបានជួបពិភាក្សាការងារជាមួយលោកនាយករដ្ឋមន្ត្រីហ៊ុន សែន លោកឧបនាយករដ្ឋមន្ត្រីសុខ អាន មន្ត្រីរដ្ឋាភិបាលជាន់ខ្ពស់ និងសមាជិករដ្ឋសភា និងព្រឹទ្ធសភា ព្រមទាំងមន្ត្រីការទូតបរទេសនៅកម្ពុជា មន្ត្រីអង្គការសង្គមស៊ីវិល និងជនរងគ្រោះនៃការរំលោភសិទ្ធិលំនៅដ្ឋាន និងដីធ្លី។ លោកស៊ូយ៉ាស៊ូប៊ែឌី អ្នករាយការណ៍ពិសេសរបស់អង្គការសហប្រជាជាតិស្តីពីស្ថានភាពសិទ្ធិមនុស្សនៅកម្ពុជា បានថ្លែងប្រាប់ក្រុមអ្នករាយការណ៍ព័ត៌មាននៅការិយាល័យនៃឧត្តមស្នងការសិទ្ធិមនុស្សអង្គការប្រជាជាតិប្រចាំនៅកម្ពុជាថា លោកមានកង្វល់អំពីស្ថានភាពនៃបញ្ហាសិទ្ធិមនុស្សមួយចំនួនជាពិសេសសេរីភាពក្នុងការសម្តែងមតិ និងសិទ្ធិលើដីធ្លីនៅក្នុងប្រទេសកម្ពុជា។ លោកស៊ូយ៉ាស៊ូប៊ែឌី បានបញ្ជាក់ថា លទ្ធិប្រជាធិបតេយ្យត្រឹមត្រូវទាមទារឱ្យមានមតិប្រឆាំងដ៏មានប្រសិទ្ធិភាព ហើយលទ្ធិប្រជាធិបតេយ្យនៅប្រទេសកម្ពុជានៅក្មេងខ្ចីនៅឡើយ។ «ខ្ញុំមានកង្វល់អំពីបរិយាកាសដ៏តូចចង្អៀតសម្រាប់ប្រជាពលរដ្ឋក្នុងការបញ្ចេញមតិរបស់ខ្លួនដោយសន្តិវិធី និងគ្មានការភ័យខ្លាច រាប់ទាំងបុគ្គលគ្រប់រូបនៅក្នុងគណបក្សផ្សេងៗ។ ខ្ញុំមានកង្វល់ជាពិសេសក្នុងបញ្ហានេះគឺការប្រើប្រាស់បទញុះញ៉ង់ប្រឆាំងនឹងអ្នកការពារសិទ្ធិមនុស្សនានា។ តាមទស្សនៈរបស់ខ្ញុំ តួអង្គនយោបាយនិងអង្គការសង្គមស៊ីវិលគួរតែធ្វើការឆ្ពោះទៅបង្កើតបរិយាកាសមួយ ដែលផ្តល់ភាពងាយស្រួលដល់បុគ្គលគ្រប់រូប ឱ្យគេទទួលបានសិទ្ធិមនុស្ស និងការអភិវឌ្ឍសេដ្ឋកិច្ចសម្រាប់ជាប្រយោជន៍ដល់បុគ្គលគ្រប់រូប»។ លោកផៃ ស៊ីផាន រដ្ឋលេខាធិការ និងជាអ្នកនាំពាក្យប្រចាំទីស្តីការគណៈរដ្ឋមន្ត្រី បានថ្លែងថា មេដឹកនាំរដ្ឋាភិបាល និងលោក Surya P. Subedi តំណាងអង្គការសហប្រជាជាតិផ្នែកសិទ្ធិមនុស្ស បានផ្លាស់ប្តូរទស្សនៈយ៉ាងច្រើនអំពីការជំរុញការគោរពសិទ្ធិមនុស្ស តាមរយៈគោលការណ៍ច្បាប់។ «ការព្រួយបារម្ភរបស់តំណាងអង្គការសហប្រជាជាតិទទួលបន្ទុកកិច្ចការសិទ្ធិមនុស្សនេះគឺការ ព្រួយបារម្ភមិនខុសប្លែកពីរាជរដ្ឋាភិបាលកម្ពុជានោះទេ ហើយយើងមានទិសដៅច្បាស់លាស់ក្នុងការការពារសិទ្ធិមនុស្ស ក៏ដូចជាការផ្តល់ និងការរក្សាថែមទៀតនូវអ្វីដែលជាសិទ្ធិមនុស្សដែលកើតចេញពីច្បាប់ និងកើតចេញពីការអនុវត្តច្បាប់ តាមរយៈកំណែទម្រង់ទាំងអស់នេះ»។ លោក ស៊ូយ៉ាស៊ូប៊ែឌី បានថ្លែងថា លោកទទួលបានកម្រិតកិច្ចសហប្រតិបត្តិការល្អពីរាជរដ្ឋាភិបាលកម្ពុជា ហើយការសន្ទនារបស់លោកជាមួយលោកនាយករដ្ឋមន្ត្រីហ៊ុន សែន និងលោកឧបនាយករដ្ឋមន្ត្រីសុខ អានបានធ្វើឡើងដោយចំហរ មិនមានការលាក់លៀម និងមានភាពសិទ្ធស្នាល។ លោក ស៊ូយ៉ាស៊ូប៊ែឌី បានបញ្ជាក់ថា ភាពទន់ខ្សោយក្នុងការអនុវត្តច្បាប់ និងបទដ្ឋានគតិយុត្តិអន្តរជាតិនៅកម្ពុជា នៅតែមាននៅឡើយ បន្ទាប់ពីលោកបានជួបដោយផ្ទាល់ជាមួយជនរងគ្រោះនៃការរំលោភសិទ្ធិមនុស្ស៕